ועדת הכספים, כנסת 24, פרוטוקול מספר 247, 2022-03-14 14:00

אלכס קושניר: אנחנו עוברים לסעיף השני בסדר היום, קביעת סכום ההשתתפות המיוחד של הממשלה בהוצאות התקציב של המועצות הדתיות לשנת הכספים 2022.

אלכס קושניר: משרד הדתות, בבקשה.

ינון אזולאי: המשרד לשירותי דת.

ינון אזולאי: פעם זה היה משרד הדתות.

מיכאל ג'ובאני: אנחנו באים להציג בפניכם את מודל אמות המידה שאנחנו קובעים למועצות הדתיות על פי סעיף 11 לחוק שירותי הדת.

מיכאל ג'ובאני: אנחנו מבצעים חלוקה מסודרת לפי אמות המידה, שזה בין היתר מספר תושבים, מספר תלמידים במוסדות החינוך הדתיים, מדד סוציו, תקציב פנסיות, אנחנו מבצעים את התקציב בצורה שבסופו של יום מתנקז ל-60-40 ובצורה הזאת אנחנו מבצעים את החלוקה לכל המועצות הדתיות מבחינת תקציב שוטף לשנת 2022.

אלכס קושניר: מה השינויים לעומת השנה הקודמת?

מיכאל ג'ובאני: זה אותו מודל של אמות המידה, אין כמעט שינויים, יש לנו 11 מועצות שזכו לשיפור יחסית לשנים קודמות, כך שאין שינוי, לא במודל ולא בתחשיב.

משה גפני: מה פירוש המילה שיפור?

משה גפני: באיזה נקודת ראות?

משה גפני: קרית שמונה עלה ל-75%, זה שיפור?

מיכאל ג'ובאני: לא, שיפור זה אומר ש - - -

משה גפני: זאת אומרת שראש העיר בקרית שמונה מקבל על חינוך 75% מהממשלה ועל רווחה 75% מהממשלה, ועל תחבורה עוד יותר, ורק במועצות הדתיות הוא צריך לתת 75%.

משה גפני: כשהוא שואל למה הדתיים האלה הם גנבים, למה חינוך לא?

משה גפני: למה המועצות הדתיות כל כך הרבה?

אלכס קושניר: יש לי תשובה, אדוני.

ינון אזולאי: אתה רוצה שאני אענה את התשובה שלך?

ינון אזולאי: הרי זה לא הגיע פעם ראשונה לפה.

אלכס קושניר: לא, לא, לא, בכלל לא.

אלכס קושניר: ההבדל היחיד הוא שכל השירותים שמנית שהרשות צריכה לתת לתושבים הם בתוך הרשות והדבר היחיד שהוא מחוץ לרשות זה המועצות הדתיות.

אלכס קושניר: בוא נכניס אותם פנימה לתוך הרשות.

משה גפני: מה פתאום?

משה גפני: מדובר על שירותים רבים שהם אינם בתוך הרשות, תחבורה.

משה גפני: מה זה בתוך הרשות?

משה גפני: זה פתאום המצאה, בתוך הרשות.

משה גפני: הייתה התחייבות כאן בוועדה של משרד האוצר, שבאופן הדרגתי הם ישנו את זה וזה יחזור להיות כמו חינוך, רווחה, תחבורה, כמו כל משרדי הממשלה, אין חלוקה כזאת כמו שאתה אומר, והם לא עמדו בזה, כמו תמיד, זה הכול.

משה גפני: הם פשוט גונבים את העניין הזה של המועצות הדתיות כדי להשניא את שירותי הדת על ראשי הרשויות.

משה גפני: באים לבאר שבע ואומרים להם שהם ישלמו 75% אחוז, יבוא רוביק דנילוביץ', שהוא לא נגד שירותי הדת, והוא יגיד: למה בחינוך אני מקבל, בתחבורה אני מקבל, ברווחה אני מקבל, רק במועצות דתיות לא?

אלכס קושניר: אגב, גם אני לא נגד שירותי דת, רק אני חושב שזה צריך להיות בתוך הרשות.

משה גפני: מה זה משנה?

אלכס קושניר: זה מאוד משנה.

משה גפני: אז תגיש הצעת חוק שהמועצות הדתיות יהיו בתוך הרשות, מה זה קשור לתקצוב?

משה גפני: מה זה קשור?

אלכס קושניר: עוד שאלות, חברי הכנסת?

ינון אזולאי: אני רוצה להסתכל על אמות המידה שפורסמו ב-2021 ואמות המידה שפורסמו ב-2022.

ינון אזולאי: אם אנחנו נעבור אחד על אחד, אז מבחינת התושבים זה היה בין 25,000 תושבים ל-51,000 תושבים שתי נקודות, ב-2022 זה בין 25,001 תושבים ו-62,000.

ינון אזולאי: אם אנחנו נעבור שורה אחרת, מעל 51,000 תושבים פה, מעל 60,000 תושבים זה עוד נקודה.

ינון אזולאי: אתה אוחז איתי, מיכאל?

מיכאל ג'ובאני: לא.

ינון אזולאי: אמות המידה שפורסמו, תסתכל בטבלה, אתה רואה שיש שינויים באמות המידה, לא מבחינת הניקוד, מבחינת אמות המידה עצמן בין 2021 ל-2022.

ינון אזולאי: נאמר שאין שינוי, לא באמות המידה ולא בתקצוב.

ינון אזולאי: ברגע שנתת פה שינויים באמות המידה אז זה אוטומטית כמעט בהכול יש לכם, לא בכול, סליחה, יש פה ארבעה, חמישה, שישה שינויים באמות המידה.

ינון אזולאי: אני מסתכל ואני אומר שגם בטבלה עצמה, תלך לאלפי מנשה, תלך לגבעת שמואל, תלך לעפולה, לקרית שמונה, התקצוב שם אוטומטית עלה בגלל אמות המידה האלה.

ינון אזולאי: בסופו של דבר מי שנפגע, רוב אלה שנפגעו, אולי מלבד גבעת שמואל, זה רשויות חלשות.

ינון אזולאי: אז אני רואה שכן יש שינויים באמות המידה, מה הביא אתכם לשינויים האלה שהשליכו על הטבלה עצמה?

מיכאל ג'ובאני: אז אני אומר, השינויים, כפי שאתה רואה, המספרים שציינת, אלה בדרך כלל שינויים של פנסיות שהשתנו ושינויים שיכול להיות בגלל האוכלוסייה שגדלה.

ינון אזולאי: סליחה, לא הבנתי, מה פירוש פנסיות?

ינון אזולאי: אתה מדבר על אמות מידה מבחינת התושבים.

מיכאל ג'ובאני: נתת דוגמה לגבי מועצות דתיות כמו גבעת שמואל.

ינון אזולאי: אני אסביר את עצמי.

ינון אזולאי: כשאני מסתכל על אמות המידה, בטבלה של אמות המידה של 2021, באמות מידה ב-2021, אני אקח אותך לשורה השנייה, בין 25,001 תושבים ל-51,000 תושבים זה ב-2021, נכון?

מיכאל ג'ובאני: כן.

ינון אזולאי: אם אני הולך ל-2022 יוצא בין 25,001 ואני מגיע ל-60,000 ואותו ניקוד.

ינון אזולאי: כלומר כן יש שינוי באמות המידה.

ינון אזולאי: אם אני מסתכל שורה אחרי זה, פה מעל 51,000 תושבים, פה מעל 62,000 תושבים, גם הניקוד אחד.

ינון אזולאי: עשינו ולא שינינו את הניקוד.

ינון אזולאי: אני רוצה להבין, כי שינויים בניקוד לא היו, שינויים במספרים מבחינת תושבים כן היו, ואחר כך, כשאני פותח את הטבלה עצמה, אני מסתכל על אחוז ההשתתפות של הרשות המקומית ואז אמות המידה האלה משליכות בגלל הניקוד על הטבלה עצמה.

עמית קצין: הוא לא השתנה.

ינון אזולאי: הוא השתנה.

עמית קצין: הוא לא השתנה.

עמית קצין: אני רוצה לציין, כמו שציין חבר הכנסת אזולאי, הניקוד שאנחנו נותנים יוצר בסופו של דבר את אחוזי ההשתתפות.

עמית קצין: בין 21' ל-22' אין שינוי לרעה באף רשות באחוז ההשתתפות, יש 11 רשויות שירד להם אחוז ההשתתפות.

מיכאל ג'ובאני: חבר הכנסת אזולאי, אני הבנתי ואני אסביר.

אלכס קושניר: מה הביא אתכם לשינוי בהגדרת הנקודות?

משה גפני: מה זה שינוי לרעה?

עמית קצין: שינוי לרעה הכוונה שאין רשות למשל שאחוז ההשתתפות שלה עלה מ-60 ל-75, או שעלה מ-35 ל-50.

משה גפני: עלה.

מיכאל ג'ובאני: חבר הכנסת אזולאי, מה שהתכוונת שזה עלה ל-62, זה רווח בשביל שאנחנו נישאר במסגרת של 60-40.

מיכאל ג'ובאני: ברגע שעושים את הדיפרנציאציה אנחנו צריכים שזה ישמור על המסגרת של ה-60-40.

מיכאל ג'ובאני: לכן אתה רואה את זה פה, 62%, כלומר - - -

משה גפני: 60-40 זה לא הלכה למשה מסיני.

משה גפני: זו אפליה של הציבור הדתי.

משה גפני: מה זה 60-40, לא לעבור את המסגרת.

משה גפני: זו אפליה.

עמית קצין: זה מה שהחוק מחייב.

משה גפני: החוק מחייב?

משה גפני: הייתם צריכים לתקן את החוק במקום לעסוק בגיור.

ינון אזולאי: עמית, אתה אומר לי, אני עובר על זה, אתה אומר שאין שינוי, רק שינוי לטובה.

עמית קצין: רק לטובה, יש 11 רשויות שאחוז ההשתתפות שלהם ירד.

ינון אזולאי: הבנתי.

ינון אזולאי: אם אני מסתכל, אני רואה אלפי מנשה, במקום 50% ירד ל-40%.

מיכאל ג'ובאני: במקביל לריווח שאמרתי לך.

ינון אזולאי: ירד.

משה גפני: קרית שמונה?

ינון אזולאי: ירד.

ינון אזולאי: טעות שלי.

ינון אזולאי: גם קרית שמונה, זה ירד מ-60 ל-50, נכון?

עמית קצין: אני יכול להגיד לך את כל הרשימה של מי שירד, אלפי מנשה, ביתר עלית.

ינון אזולאי: אלפי מנשה, גבעת שמואל, יבנה, יהוד, אחר כך כרמיאל, לוד.

עמית קצין: כפר שמריהו ירד.

משה גפני: אשדוד 75%, אשקלון 75%, באר שבע 75%.

משה גפני: תגידו, איפה אתם חיים?

משה גפני: אנחנו חיים באותה מדינה?

משה גפני: איך עושים דבר כזה?

משה גפני: אני לא מדבר על העובדה שאלה ערים שספגו קטיושות, פתאום באים ואומרים להם שבשירותי הדת הם תשתתפו ב-75%, במקום שהם יטפלו במקלטים?

ינון אזולאי: שאלה, בעמדה של המשרד, אתם לא חושבים שצריך לשנות את ה-60-40?

מיכאל ג'ובאני: עכשיו בהנחיית מנכ"ל בצוות של אמות המידה אנחנו בוחנים את אמות המידה לשנת 2023 בשיתוף משרד האוצר ומשרד הפנים וכבר נקבעה ישיבה לעוד שלושה שבועות בשביל להתחיל להניע את התהליך הזה ולנסות לשפר את אמות המידה, גם מבחינת ראיית האוצר וגם מבחינת ראיית משרד המשפטים.

ינון אזולאי: כי אומר הרב גפני, וזה נכון, קח את תקציבי הרווחה, חינוך וכל זה, זה דבר שמוטמע בעירייה, הוא לא צריך לבוא כגוף, המועצה הדתית צריכה את החסדים, לצורך העניין, של הרשות המקומית והרשות המקומית אומרת: למה אני צריכה להוציא מהכיס שלי, למה אני צריך לעשות את זה?

ינון אזולאי: יש בעיה שרשויות הן חלשות ובסופו של דבר הן לא מעבירות את הכסף וזה פוגע ישירות בתפקוד של המועצה הדתית.

מיכאל ג'ובאני: לגבי הנושא של אי העברת חלק הרשות, אנחנו פועלים על זה בכל הכוח השנה הזאת בשביל להתחיל להחזיר את חובות המועצות הדתיות, גם במכתבים לממונה על המחוז וגם למענקי איזון.

ינון אזולאי: ואם הוא אומר שאין לו?

ינון אזולאי: קח רשות מקומית חלשה, אני לא יודע אם יש לך את זה בשלוף, את הסיפור הזה של שנת 2021, כמה מועצות דתיות לא קיבלו מהעיריות?

מיכאל ג'ובאני: ל-21' או לסך הכול?

ינון אזולאי: לא, ל-21'.

מיכאל ג'ובאני: יש לי את הסך הכול של אי העברת חלק הרשות.

ינון אזולאי: למשל יש לך רשות שלצורך העניין, סתם אני אזרוק רשות, כרמיאל, לא העבירה, כן העבירה?

ינון אזולאי: מעניין לדעת איזה רשויות.

ינון אזולאי: כי אם יש רשות חזקה שלא מעבירה, אתה יודע מה, צריך להכות בה, אבל אם זו רשות חלשה – זה כמו הסיפור עם המצ'ינג, שאתה בא, למשל לרווחה, אתה אומר לעירייה שתשים 10% מצ'ינג בשביל לעשות משהו של רווחה, ואתה אומר 10% מצ'ינג, אין, מאיפה יש לרשות הזאת 10% מצ'ינג?

ינון אזולאי: יבוא אליי ראש רשות ויגיד לי: תשמע, ינון, אתה רוצה שאני אעזור?

ינון אזולאי: אין בעיה, הוא מסתכל על זה כעזרה למועצה הדתית, ואז הוא אומר שאין לו כסף, הוא מבקש כסף, עכשיו, אתה מביא לו כסף וזה ייבלע לדברים אחרים, כי זה מה שקורה בעצם.

ינון אזולאי: לכן אני שואל, קודם כל אני שואל אותך מבחינת רשויות, אם אין לך בפרטני, אז גם בכללי, אני אשמח לשמוע מה החריגה.

עמית קצין: אני רוצה להעיר על זה משהו.

עמית קצין: שוב, אני חוזר לדירוג של הנקודות שאנחנו נותנים וניתן לראות שאלה שמשתתפות ב-75% מקבלות בדירוג עד שלוש נקודות, זאת אומרת הן כמעט לא מקבלות ניקוד, המשמעות של זה שבתוך אמות המידה תוכלו לראות שאחוז ההשתתפות שלהן, זאת אומרת אחוז התקציב של המועצה הדתית מתוך סך התקציב של הרשות עצמה, הוא 0.95%, זאת אומרת זה תקציב מאוד מינורי.

משה גפני: מה אתה רוצה להגיד בזה?

ינון אזולאי: אבל בסופו של דבר הרשות לא מעבירה למועצה.

עמית קצין: בסדר, אבל זה כבר התנהלות שלנו אל מול הרשות יחד עם משרד הפנים.

ינון אזולאי: אבל אין לך כלים.

ינון אזולאי: זה מה שאני אומר, אין לך כלים.

ינון אזולאי: אני שואל אותך שאלה, אם יש לך שם של רשות, היה מעניין אותי לשמוע שם של רשות והייתי שואל אותך איך אתה אוכף את זה מול אותה רשות.

ינון אזולאי: אין לך כלים, יש לך כלים?

ינון אזולאי: יש לך סנקציות?

משה גפני: בחינוך וברווחה יש סנקציות, פה אתה קובע לו וזהו.

ינון אזולאי: יש לך סנקציה?

ינון אזולאי: נגיד הוא לא העביר את זה.

עמית קצין: יש הליך קיזוז.

מיכאל ג'ובאני: ברגע שיש מענקי איזון אז יש תהליך קיזוז מול משרד הפנים.

מיכאל ג'ובאני: במידה שאין מענקי איזון אנחנו שולחים - - -

משה גפני: אתה יודע להגיד איזה רשויות לא העבירו למועצות דתיות ב-2021?

מיכאל ג'ובאני: כן.

משה גפני: אני הייתי בטוח שעושים מהפכות בנושאים הדתיים, אז גם בזה יעשו מהפכה.

משה גפני: לא יודע, מה אתם עושים במשרד?

ינון אזולאי: למה היית בטוח שעושים מהפכות בנושאים הדתיים?

משה גפני: הם עושים מהפכות, גיור.

ינון אזולאי: הם עושים הפיכה, לא מהפכה.

משה גפני: הפיכה, הפיכה.

משה גפני: הייתי בטוח שגם פה, מועצות דתיות, צריך להיות אינטרס שלהם.

אלכס קושניר: אבל אמרו לך במשרד לשירותי דת שהם בוחנים שינוי ל-2023.

משה גפני: אני אלך לשאול את יוליה מלינובסקי איזה הפיכה עושים.

אלכס קושניר: אתה רוצה שהנושא הזה יידון בוועדה שלה?

משה גפני: לא, אני מעדיף שזה יהיה אצלך, לפחות תהיה הוגנות.

אלכס קושניר: לא, גם שם יש הוגנות.

ינון אזולאי: הוא מעדיף את ההוגנות שלך, את ההוגנות המקצועית.

משה גפני: אני מעדיף את ההוגנות שלך על פני ההוגנות שלה.

אלכס קושניר: תאמין לי, היא הרבה יותר הוגנת ממני.

משה גפני: בסדר, אנחנו נחליט.

ינון אזולאי: אתה רוצה הצבעה על זה?

ינון אזולאי: יהיה לך רוב כנראה.

אלכס קושניר: כן, אני בטוח.

ינון אזולאי: מה אתה אומר, מיכאל?

מיכאל ג'ובאני: יש לי את היתרות מ-2017 עד 2021 לפי ערים.

ינון אזולאי: כמה ערים סך הכול שלא שילמו?

מיכאל ג'ובאני: אין לי את זה בסך הכול, יש לי שמות עם סכומים.

ינון אזולאי: אתה לא יודע פלוס מינוס?

ינון אזולאי: אני אגיד לך מה אני רוצה לדעת, אני רוצה לדעת כמה באמת בפועל, עד כמה – אם יש שתיים-שלוש ערים, אתה אומר, תשמע, יש שתי ערים שלא עושות את זה, שלוש ערים שלא עושות, חמש ערים שלא עשו את זה, אתה אומר, תשמע, זו תופעה שולית.

ינון אזולאי: אבל כשרשות אחת רואה והיא חלשה, היא אומרת גם הרשות השנייה, זה כמו מחלה מדבקת כזאת, אתה יודע, אחד אומר לשני, אז בגדול אם יש לך את הרשימה.

מיכאל ג'ובאני: לכן אני אומר, ברשימה לא רואים שזה דווקא רשויות חלשות, יש גם רשויות חזקות שלא מעבירות ולכן אנחנו פועלים גם מול רשויות שאין להן מענקי איזון, אנחנו עובדים מול הממונה על המחוז במשרד הפנים שיבצע את תפקידו.

ינון אזולאי: אתה מבין למה רשות חזקה לא נותנת?

משה גפני: במהלך דיונים בשנים קודמות שהיו כאן

משה גפני: בוועדה באו ראשי רשויות ובאו נציגי השלטון המקומי וטענו בתוקף, הם דיברו על העניין הזה, ואז הייתה התחייבות של האוצר, הם אמרו למה אני צריך להעביר, אני רוצה לתת שירותים שאני מקבל מהממשלה, אני מקבל 75%, אני נותן את ה-25% וזהו, למה אני צריך בשירותי הדת לתת ההיפך?

משה גפני: אני צריך לתת מתקציבי כשאני יכול לקחת את זה לדברים אחרים.

משה גפני: אפילו רשויות חזקות.

משה גפני: והם טענו את זה כאן, טענה שהיה קשה להתמודד איתה ואז הייתה התחייבות של האוצר שהם ישנו את זה.

משה גפני: תעמדו מול האוצר, תשנו את זה, זה באמת לא הגון.

ינון אזולאי: הרי מה קורה?

ינון אזולאי: כשמועצה דתית נכנסת לגירעון היא באה אליך, אתה אבא ואמא שלהם והם באים אליך.

ינון אזולאי: אין לך מה לעשות, אני יודע מה זה, אנחנו מכירים את זה, באה מועצה דתית ואומרת שהיא בגירעון ואין לה מה לעשות ואז הוא מגיע למצב של חשב מלווה ומגיע ל – ההיגיון הוא להוציא את זה מהכוח של רשויות שהם בחובה שלהם, או להפעיל עליהם סנקציה, וסנקציה כמשרד לשירותי דת אתה לא יכול להפעיל.

אלכס קושניר: או פשוט להכניס את זה כמחלקה בתוך הרשות.

ינון אזולאי: אגב, אתה יודע שהרב גפני פעם עשה את זה.

משה גפני: לא, לא.

ינון אזולאי: לא?

ינון אזולאי: אז מה זה היה?

משה גפני: היה חוק שאני קיוויתי להעביר אותו, ששירותי הדת יהיו לא בעיריות, שהן יהיו עצמאיות, אבל לא בעיריות.

משה גפני: בעיריות זה בעיה, ומי שאכפת לו משירותי הדת הרשויות זה לא הפתרון.

עמית קצין: אם יורשה לי לומר רק עוד משהו, בבקשה.

עמית קצין: דבר נוסף לגבי אחוז ההשתתפות, כאמור בחוק כרגע ברירת המחדל היא 40-60, שהמדינה נותנת 40 והרשויות 60.

עמית קצין: באמות המידה האלה, כרגע אנחנו פה מאשרים אמות מידה ל-108 רשויות, כי כל האזוריות נשארות על 40-60, זאת אומרת מתוך 108 רשויות 86 רשויות, אחוז ההשתתפות שלהן פחות מ-60%, כלומר אנחנו מדברים על 22 ש - - -

ינון אזולאי: ובמועצות האזוריות כמה?

עמית קצין: כולם 40-60, זה אחיד אצל כולם, שם זה לא חל.

עמית קצין: לכן אני אומר, מתוך 108 רשויות מקומיות 86 רשויות יורדות מתחת ל-60%, זאת אומרת אנחנו מיטיבים עם 86 רשויות, 22 רשויות שבהן נמצאות החזקות הן מעל 60%.

משה גפני: אבל עם כל הכבוד אנחנו יודעים את החשבון, יש לך את הסכום הגלובלי ובסכום הגלובלי אתה נותן לזה יותר ולזה פחות, זה ברור, אבל אתה לא חורג מהמסגרת, בניגוד לכל הדברים האחרים שאמרתי.

משה גפני: אתה לוקח מרשות יותר חזקה, אתה לוקח ממנה יותר מ-60% ואתה נותן למישהו אחר שהוא משלם פחות מ-60%, אבל זה חשבון בסך הכול הכללי שהוא חשבון שנשאר אותו דבר כמו שהיה קודם, זה לא קיים בחינוך וברווחה ובתחבורה, לא קיים.

משה גפני: אני כאדם דתי הייתי מתבייש אם הייתי בשלטון, כשהייתי בשלטון התביישתי.

אלכס קושניר: כמה שנים?

משה גפני: הרבה.

משה גפני: אבל זה התקדם לכיוון פתרון.

מיכאל ג'ובאני: חבר הכנסת אזולאי, זה 77 רשויות שלא העבירו את חלקן.

ינון אזולאי: מתוך 86.

אלכס קושניר: 77 רשויות מתוך 86 לא העבירו את חלקן?

מיכאל ג'ובאני: לא העבירו את חלקן, כל אחד בחלקו, זה לא שלא העבירו את חלקם בכלל.

עמית קצין: יכול להיות שגם בחזקות יש כמה.

ינון אזולאי: כמה סך הכול?

עמית קצין: רק לדייק.

עמית קצין: זה 77, אנחנו לא יודעים להגיד - - -

אלכס קושניר: לשנת 21', ומה עם שנת 20'?

מיכאל ג'ובאני: זה מתפלג משנת 2017 עד שנת 2021.

ינון אזולאי: אם ככה החישוב הזה לא נכון.

מיכאל ג'ובאני: סליחה, 77 זה לעניין שנת 21'.

אלכס קושניר: וכמה ב-2020?

עמית קצין: אבל גם לגבי 2021 צריך לזכור שזו שנה מיוחדת, היינו בלי תקציב ונכנסנו עם תקציב.

ינון אזולאי: אז 2019, כי 2020 גם תגיד לי בלי תקציב.

משה גפני: אבל אמות המידה היו.

עמית קצין: נכון, אבל לא כולם העבירו בגלל שלא היה תקציב.

אלכס קושניר: דברו איתי, 19', 20'?

מיכאל ג'ובאני: 65 רשויות בשנת 2020.

ינון אזולאי: ב-20' תגידו שגם שם לא היה תקציב.

אלכס קושניר: כמה ב-19'?

משה גפני: לא הפסיקו שירותי חינוך.

מיכאל ג'ובאני: 22.

אלכס קושניר: 22 רשויות שבמשך שלוש שנים לא העבירו עדיין את הכסף?

אלכס קושניר: חברים, יש רשויות ששלוש שנים עוד לא העבירו את הכסף?

אלכס קושניר: ומה עושים?

מיכאל ג'ובאני: זה מה שאמרתי, למי שיש מענקי איזון אנחנו פועלים מול משרד הפנים.

אלכס קושניר: ולמי שאין?

מיכאל ג'ובאני: למי שאין אנחנו פועלים מול הממונה על המחוז בשיטה סדורה ממש של כל רבעון.

משה גפני: מה הוא יכול לעשות להם?

משה גפני: מה יעשו לתל אביב אם תל אביב לא מעבירה?

משה גפני: ואני לא יודע אם היא לא מעבירה, יכול להיות שהיא כן מעבירה.

אלכס קושניר: סתם אתה מכפיש אותה.

משה גפני: מה יעשה הממונה על המחוז לתל אביב?

ינון אזולאי: הוא יסתכל אם העבירה, העבירה.

ינון אזולאי: לא, תל אביב מסודרת, עזוב.

משה גפני: תאמין לי, אני יודע.

אלכס קושניר: אז למה אתה מכפיש רשות שלמה במדינת ישראל?

אלכס קושניר: סתם הכפשת רשות שלמה במדינת ישראל.

משה גפני: אני יודע שתל אביב העבירה, אני משבח את חולדאי בעניין הזה, כמו בכל הנושאים של השירותים הדתיים, גם בחינוך הדתי, הוא מאוד מאוד הגון.

משה גפני: יש ויכוח גדול אידיאולוגית ביני לבינו, זה לא קשור, לקחתי את תל אביב בגלל שהממונה על המחוז, מה שהוא אמר, לא יכול לעשות לתל אביב כלום.

משה גפני: תל אביב במקרה או שלא במקרה מעבירים בזמן והכול בסדר, אבל מה הוא יכול לעשות?

משה גפני: מה הסנקציה.

אלכס קושניר: אני חושב שכל השיטה הזאת של התקצוב היא שיטה בעייתית מהרבה מאוד כיוונים, וזה לא משנה מאיזה כיוון אידיאולוגי אתה מסתכל על זה.

אלכס קושניר: אתה מסתכל מצד אחד, אני מסתכל מהצד השני וגם לי זה נראה בעייתי.

אלכס קושניר: אבל אמרו במשרד לשירותי דת שהמנכ"ל החליט לקיים חשיבה על הדבר הזה.

משה גפני: בסדר, זו אמירה שאני שומע אותה הרבה פעמים.

אלכס קושניר: לא יודע, אני מכיר את השר, מכיר את המנכ"ל, אני חושב שהם אנשים הגונים.

משה גפני: אבל לא מדברים על ה-60-40, הוא צריך להביא תיקון לחוק.

אלכס קושניר: בסדר, יש עוד כמעט שנה להביא את התיקון.

משה גפני: מה זה כמעט שנה?

משה גפני: עכשיו שיביא.

אלכס קושניר: עכשיו שיביא.

אלכס קושניר: עכשיו בפגרה ינון לא ייתן לי לעשות על זה דיון בוועדת כספים.

ינון אזולאי: אתה יודע מה?

ינון אזולאי: אם תוריד משהו אחר אני אתן לך.

אלכס קושניר: אני מבקש הקראה, בבקשה.

ינון אזולאי: אתה יודע, רציתי למשוך עוד קצת, אבל אני לא יכול, ג'ובאני הוא חבר ועמית גם, אז אני לא יכול.

ינון אזולאי: המשרד לשירותי דת, זה העניין שלהם, הם יודעים לשלוח את האנשים שהם חברים שלי, יש לי בעיה איתם.

ינון אזולאי: אתה יודע איזה תרגיל הם עשו?

ינון אזולאי: הם העבירו את חזי כהן, החשב של המשרד, העבירו אותו לאוצר.

ינון אזולאי: אז הנה אני מצהיר לך פה, מהיום שתדע שחזי כהן לא קשור אליי, לא יעזור לכם.

משה גפני: אם אפשר רק שנציג האוצר יאמר למה שונה שירותי הדת משירותי רווחה, למה?

משה גפני: או משירותי חינוך.

יפתח עשהאל: עניין תקצוב המועצות הדתיות על ידי המדינה נקבע בחקיקה ראשית והמדינה פועלת לפי החקיקה בחוק שירותי הדת היהודיים.

משה גפני: תשובה ממש עולמית.

משה גפני: תשובה כזאת כבר לא נתקלתי המון שנים.

אלכס קושניר: מה?

אלכס קושניר: אני לא שמעתי, סליחה.

משה גפני: אני שואל למה האוצר משאיר את הדבר הזה כך, למה הוא לא מתקן את החקיקה כשהייתה כאן התחייבות בוועדה?

משה גפני: שישנו את זה ויתאימו את זה לשירותי החינוך, הרווחה, התחבורה, כל השירותים שיש השתתפות של הממשלה.

משה גפני: למה לא מתקנים את החקיקה?

יפתח עשהאל: אני גם אחזור על תשובתי בשביל היושב ראש.

יפתח עשהאל: הממשלה בנושא תקצוב המועצות הדתיות פועלת לפי החקיקה הראשית שקבע המחוקק של 60-40.

יפתח עשהאל: לעניין הבקשה לשינוי החקיקה, זה עניין גדול שדורש בחינה מאוד מעמיקה, יש לזה השלכות בעיקר תקציביות מאוד גדולות.

משה גפני: לא היום, כבר לפני כמה שנים.

יפתח עשהאל: זה דורש עבודת מטה נורא גדולה עם עלות תקציבית מאוד נרחבת.

אלכס קושניר: שמתבצעת במשרד לשירותי דת, לא?

משה גפני: למה לא נעשתה עבודת המטה הזאת?

יפתח עשהאל: כי זאת קביעת המחוקק, יש לזה השלכות גם.

משה גפני: את המחוקק אני מכיר כמוך, אני שואל - - -

יפתח עשהאל: יותר טוב ממני.

משה גפני: בסדר, אני שואל למה לא נעשתה עבודת מטה?

משה גפני: יש פה אפליה, שירותי הדת מופלים לרעה לעומת השירותים האחרים, למה לא מתקנים את החקיקה הזאת?

ינון אזולאי: אני אחדד את השאלה של הרב גפני.

משה גפני: רק דקה.

משה גפני: אני לא יודע אם אתה יודע, למה זה 60-40?

משה גפני: אתה יודע למה?

ינון אזולאי: זה מסתדר, ביחד זה 100.

משה גפני: לא, בגלל שאז היה ויכוח במפד"ל, הייתה את הסיעה של בורג כשהוא היה שר הפנים, אז 60% נתנו למשרד הפנים, והיה את מלמד שהוא היה במשרד הרווחה, נתנו לו 40%, המפד"ל שלטה אז בנושא של המועצות.

אלכס קושניר: באיזה שנה זה?

משה גפני: לפני 40 שנה.

ינון אזולאי: שנות ה-80.

משה גפני: קבעו את זה בקפה אוסלו, ליד בית המפד"ל, ועשו שם את החשבון של החלוקה הפנימית בתוך המפד"ל.

ינון אזולאי: היית שם, אגב?

משה גפני: אני לא הייתי.

ינון אזולאי: מה, זה פורסם ב'יתד'?

משה גפני: לא פורסם ב'יתד', 'יתד' עוד לא קם, נדמה לי.

משה גפני: 60-40 זה היה חלוקה פנימית בתוך המפד"ל, זו הייתה חלוקה בין בורג לבין מלמד, לכן זה נקבע 60 ו-40, ככה הייתה נראית המפד"ל, ככה זה התנהל והם עשו בכייה לדורות.

משה גפני: זאת הייתה המציאות.

משה גפני: המציאות הזאת בשנת 2022 לא קיימת, אי אפשר לפעול בצורה כזאת, אין לעניין הזה שום היגיון משפטי.

משה גפני: אני, אם אני הייתי היועצת המשפטית של הוועדה, הייתי אומר שצריך לתקן את החוק.

אלכס קושניר: אתה רוצה להתמודד על המכרז?

משה גפני: על מה שהיה פעם במפד"ל, היום ככה מחלקים את שירותי הדת?

משה גפני: תבחן אותי אם אני טועה, זה היה המצב.

משה גפני: זה נקבע בקפה אוסלו ברחוב אבן גבירול, ליד בית המפד"ל, היה ויכוח שם בין הסיעות המרכיבות את המפד"ל.

ינון אזולאי: באיזה שעה זה היה?

משה גפני: באיזה שעה?

משה גפני: כבר לא זוכר.

משה גפני: אבל זאת הייתה המציאות ועם המציאות הזאת אנחנו הולכים להתמודד, אז הוא בא אליי, עשהאל, שיהיה בריא, ממשרד האוצר, ומתחיל להסביר לי שיש חוק.

משה גפני: לי הוא אומר את זה.

אלכס קושניר: אני בטוח שבישיבה הדרמטית הזאת בקפה אוסלו עשהאל עוד לא נולד.

משה גפני: עוד לא נולד.

משה גפני: חוק.

משה גפני: 60-40.

ינון אזולאי: אבל הרב גפני שואל, אם מחר המחוקק, הרב גפני, יעביר חוק, אתם תתמכו בשינוי בחוק?

ינון אזולאי: זה מה ששואל המחוקק?

אלכס קושניר: איזה חוק?

אלכס קושניר: שעושה מה?

ינון אזולאי: לשנות את ה-60-40, שלא יהיה את המודל.

משה גפני: שלא יהיה 60-40, שיהיה כמו בחינוך.

אלכס קושניר: צריך קודם כל לראות את המודל.

אלכס קושניר: צריך קודם כל לראות מה השינוי.

ינון אזולאי: לא, הוא אומר, זה חוק, זה המחוקק.

ינון אזולאי: אז הוא שואל, אני רק מחדד את השאלה של המחוקק המקצועי, המחוקק שואל האם אתם תתמכו בחוק שהמחוקק יביא או לא, או שתגידו שיש רק מקצועי בלי חוק?

משה גפני: עם כל הכבוד, זה לא תלוי בהם, זה תלוי בימינה.

משה גפני: הם נמצאים במשרד לשירותי דת, אם הם יגידו שהם דורשים שזה יהיה כמו החינוך זה יהיה כמו החינוך אחרת לא תהיה ממשלה.

משה גפני: מה זה נוגע אליו?

ינון אזולאי: אני לא מסכים איתך, איך הם יכולים שלא תהיה ממשלה?

ינון אזולאי: הם הממשלה.

משה גפני: זה לא הוא, זה מתן כהנא, השר לשירותי דת.

ינון אזולאי: אבל הוא יכול לאיים שבנט לא יהיה ראש ממשלה?

ינון אזולאי: הם עלולים לתפוס על זה טרמפ עוד ושלא תהיה ממשלה.

משה גפני: הבנתי, אבל אם הם היו עומדים על זה בתוקף היו מתקנים את זה.

משה גפני: באמת, זה נראה נורא.

משה גפני: זה לא נראה מדינה מודרנית.

אלכס קושניר: טוב.

משה גפני: רגע, אתה מערער על הסיפור שסיפרתי?

אלכס קושניר: לא, חס וחלילה, איך אני יכול לערער?

אלכס קושניר: אני לא בטוח שאני נולדתי אז.

משה גפני: שתהיה בריא, אבל זה מה שהיה, באמת.

אלכס קושניר: הילה זהבי, המרכז לשלטון מקומי, בזום.

אלכס קושניר: כלכלנית בשלטון המקומי.

ינון אזולאי: לא שומעים אותה.

משה גפני: אי אפשר בלי השלטון המקומי.

ינון אזולאי: לא שומעים.

אלכס קושניר: אנחנו נחכה לה, אבל בינתיים נעשה הקראה, בבקשה.

משה גפני: הקראה של מה?

אלכס קושניר: של אמות המידה.

משה גפני: זאת אומרת סתם דיברתי?

אלכס קושניר: לא, מה פתאום?

אלכס קושניר: העשרת את הידע שלנו.

משה גפני: שלא תצביע על עוול כזה.

משה גפני: לא כל מי שנמצא בקואליציה צריך להצביע עקום.

אלכס קושניר: הקראה בבקשה.

מיכאל ג'ובאני: המלצות הצוות המקצועי לקביעת סכום ההשתתפות המיוחד בהוצאות התקציב של המועצות הדתיות

מיכאל ג'ובאני: בהתאם לסעיף 11ב(ג) לחוק שירותי הדת היהודיים (נוסח משולב), התשל"א-1971 (להלן "החוק"), ולאחר שבחנו אופציות שונות לשינוי שיעור ההשתתפות של הרשות המקומית בתקציב המועצות הדתיות - - -

משה גפני: מאיפה אתה קורא?

משה גפני: לא הבנתי, אתה קורא שנבחנו אופציות שונות לשינוי ההשתתפות?

מיכאל ג'ובאני: כן.

משה גפני: איזה אופציות נבחנו?

מיכאל ג'ובאני: זו השאלה שעלתה, של חבר הכנסת אזולאי, למה זה עלה מ-25,000 ל-51,000.

משה גפני: אז מה בחנתם?

מיכאל ג'ובאני: זה נבחן בשביל לשמור על המסגרת של 60-40 והדיפרנציאציה שמחושבת בתוך התחשיבים.

משה גפני: אז מה בחנתם?

משה גפני: זה 60-40.

משה גפני: בסך הכול הכללי לא שיניתם כלום, לא בחנתם גם.

מיכאל ג'ובאני: אבל הדיפרנציאציה בתוך התחשיב של כל רשות ורשות נבחנת.

משה גפני: אבל מה בחנתם שינוי, שינוי אופציות?

משה גפני: מה למשל?

ינון אזולאי: הם בחנו והמבחן נכשל.

משה גפני: לא, אבל בחנו אופציות.

אלכס קושניר: הם בחנו איך לחלק את הנקודות בתוך אמות המידה כדי לעמוד במסגרת התקציבית וב-60-40.

משה גפני: באמת לא הבנתי.

משה גפני: תמיד אני מבין אותך, לא הבנתי כלום.

משה גפני: ישבו ובחנו?

אלכס קושניר: ינון שאל לפני חצי שעה –

ינון אזולאי: אל תסכסך אותי איתו.

אלכס קושניר: לא מסכסך, אני נותן עובדות.

אלכס קושניר: למה יש שינוי באמות המידה בין 2021 ל-2022, הסבירו וזו העבודה שנעשתה.

אלכס קושניר: כן, בבקשה.

מיכאל ג'ובאני: אנו מתכבדים להגיש בזאת את המלצתנו לקביעת אמות המידה לשינוי שיעור ההשתתפות של הרשות המקומית והממשלה בתקציב המועצות הדתיות לשנת 2022.

מיכאל ג'ובאני: במועצות דתיות "רגילות" שאינן אזוריות, נמיין את הרשויות המקומיות על פי אמות המידה להעדפה כדלהלן:

משה גפני: למה זה שונה, המועצות האזוריות?

הילה זהבי: שלום.

אלכס קושניר: הילה, שלום לך.

הילה זהבי: שלום לכולם, אני שמחה ששומעים אותי.

הילה זהבי: רציתי לחזק את דבריו של גפני, אני מרגישה שאנחנו כל הזמן חוזרים על עצמנו וחוזרים על עצמנו כל פעם שיש אמות מידה.

הילה זהבי: אנחנו תמכנו בהצעת החוק של גפני להפוך את שיעורי ההשתתפות ככה שהרשויות יממנו פחות ממה שמממנת המדינה בשיעורים כמו ברווחה ובחינוך.

הילה זהבי: הייתה הצעת חוק שהעבירה את זה בצורה הדרגתית ובצורה מושכלת ואנחנו תמכנו בזה.

הילה זהבי: הדיון פה לא צריך להתמקד בזה ששיעורי התקצוב לא השתנו או ירדו ולא עלו וצריך לטפל בבעיה הגדולה, כמו שחבר הכנסת גפני אמר, שזה שיעורי ההשתתפות של הרשויות.

הילה זהבי: גם רשויות שמשתתפות ב-75%, זה דבר שאין לו אח ורע בשום תקציב ממשלתי.

הילה זהבי: זה שהם לא עלו או לא השתנו זה לא אומר שהתקצוב הוא לא גבוה ולא צריך לטפל בזה.

הילה זהבי: אנחנו גם מקיימים דיונים עם משרד הדתות בנושא ואנחנו דוחפים את זה בכל אפשרות, בכנסת ובממשלה ואני אשמח לקידום העניין, תודה רבה.

משה גפני: חבל שהממשלה התחלפה, אם הממשלה לא הייתה מתחלפת הייתי מעביר את החוק.

אלכס קושניר: יש לי שאלה אלייך, מה העמדה של השלטון המקומי לגבי הכפפת שירותי דת לרשויות המקומיות כמו מחלקות אחרות שקיימות?

הילה זהבי: אם הרשות המקומית תרצה בכך צריך לעשות רפורמה שלמה.

הילה זהבי: אם הרשות המקומית תרצה להחזיר את שירותי הדת למחלקה בראשות - - -

אלכס קושניר: לא, אני שואל מה העמדה של השלטון המקומי, אני לא שואל על רשות כזו או אחרת.

אלכס קושניר: מה העמדה שלכם לגבי הדבר הזה?

ינון אזולאי: כשתהיה הצעה הם ידונו על זה.

הילה זהבי: אז אמרתי, כשתהיה רפורמה צריך לתת לכל רשות להחליט מה טוב לה ומה נכון לה.

הילה זהבי: אם היא תרצה להחזיר את שירותי הדת למחלקה ברשות המקומית או במסגרת אשכול, או במסגרת רק של רשות מקומית אחת, צריך לאפשר לה לעשות את זה.

אלכס קושניר: אני לא הבנתי מה התשובה.

הילה זהבי: כל רשות מקומית, צריך לתת לה להחליט מה היא רוצה, מה נכון לה.

אלכס קושניר: חופש לרשויות המקומיות בנושא הזה.

משה גפני: אין חוק שהונח על שולחן הכנסת שהשלטון המקומי דן בו.

משה גפני: להוציא את המקרה הראשון, במקרה הראשון הונח חוק על שולחן הכנסת, הוא עבר לשלטון המקומי, השלטון המקומי תומך בזה חד משמעית.

משה גפני: ואם לא הייתה מתחלפת ממשלה אני הייתי מעביר את זה.

אלכס קושניר: אבל הממשלה התחלפה.

משה גפני: אבל הממשלה התחלפה.

משה גפני: זו לא הבעיה היחידה.

אלכס קושניר: בבקשה, חברים.

מיכאל ג'ובאני: אמות המידה.

משה גפני: שאלתי קודם, לא ענית לי, למה המועצות האזוריות זה 60-40?

מיכאל ג'ובאני: כי המועצות המקומיות הן מחוץ לתחשיב שאנחנו מבצעים על הבעיה התקציבית ולכן הסכום שלהם הוא קבוע במשך כל ה - - -

משה גפני: לא, אבל למה לא עושים את זה לפי מדרג?

משה גפני: ההשתתפות של המועצה האזורית, למה היא לא נעשית על פי מדרג?

משה גפני: יש כאלה שיהיו יותר ויש כאלה שיהיו פחות.

מיכאל ג'ובאני: כי המועצות הדתיות שהן נמצאות בתוך הרשויות, ששם יש לנו את הבעיות התקציביות, שם אנחנו עושים את הדיפרנציאציה.

מיכאל ג'ובאני: במועצות האזוריות שמצבם הכלכלי הוא יותר טוב, אז שם זה מקובל ה-60-40.

ינון אזולאי: כל המועצות האזוריות זה יותר טוב?

משה גפני: יש מועצות אזוריות חלשות.

עמית קצין: באזוריות אנחנו גם משלמים 100% את המשב"קים.

עמית קצין: זה תקציב שהם מקבלים חיצונית לתקציב הזה בתקנה אחרת של המשרד.

מיכאל ג'ובאני: של רבנים ובלניות זה משולם 100% על ידי המשרד.

משה גפני: אני יודע, אבל אני שואל, אם אתה מנפה את הדברים האלה, אתה אומר שצריך את ההשתתפות של המועצה האזורית בתקציב של המועצה הדתית, למה זה לא נעשה ברשויות החלשות שיהיה פחות?

עמית קצין: במסגרת ה-40-60 ובמסגרת בניית אמות המידה שנעשו בעבר - - -

משה גפני: המשיח צריך לבוא.

משה גפני: מה אתה מספר לי על העבר?

משה גפני: העבר, אני בוכה על העבר, אני אומר שהיינו משנים את הכול, כבר היינו בתהליך של שינוי, כבר עבר חלק מהדברים האלה, זה לא היה נשאר ככה.

אלכס קושניר: זה עבר קריאה כלשהי?

משה גפני: לא, אז היה את הדיון בוועדת הכספים, האוצר בא ואמר:

משה גפני: אני לשנה הבאה הולך עם החוק הזה והוא לא הלך, מה לעשות?

משה גפני: ואחרי זה התחלפה הממשלה.

משה גפני: אבל הם בשלטון, הם המפד"ל של בורג.

אלכס קושניר: של 1971.

משה גפני: סליחה, טעיתי, הם לא במפד"ל של בורג.

ינון אזולאי: הם אצל מלמד?

משה גפני: גם לא.

משה גפני: הם אצל בנט.

משה גפני: זה עבר בוועדת שרים, הוא צודק, זה עבר טרומית, אבל אז היה עם האוצר הדיון הזה.

משה גפני: באמת, אתה יודע מה?

משה גפני: אתה עוצם עיניים ואתה אומר 60-40 ואתה מת מצחוק, מה זה?

משה גפני: על מה זה?

משה גפני: למה זה שונה?

משה גפני: אלה שירותים שהתושבים מקבלים.

משה גפני: אתה נותן את השירותים האלה גם על פי חוק, אתה לא יכול לברוח מזה.

משה גפני: למה זה?

משה גפני: כשאתה מספר את הסיפור הזה, ואני סיפרתי אותו כמה פעמים, אנשים לא מאמינים.

משה גפני: ככה התנהלה המדינה.

ינון אזולאי: אגב, כל פעם שאתה מספר אותו אני מרגיש כאילו זה חדש, פעם ראשונה.

מיכאל ג'ובאני: על פי מודל זה בנינו מחדש את טבלאות ההקצאה כלהלן.

מיכאל ג'ובאני: על החתום נציג המשרד לשירותי דת, נציג האוצר ונציג שר הפנים.

אלכס קושניר: אני רוצה להעלות להצבעה.

משה גפני: אני מבקש התייעצות סיעתית.

אלכס קושניר: בבקשה.

אלכס קושניר: חוזרים ב-14:49.

משה גפני: אולי עד אז האוצר ישנה את דעתו.

אלכס קושניר: טוב.

אלכס קושניר: הצעת קביעת סכום ההשתתפות המיוחד של הממשלה בהוצאות התקציב של המועצות הדתיות לשנת הכספים 2022.

אלכס קושניר: מי בעד? מי נגד?

אלכס קושניר: מי נמנע?

אלכס קושניר: מי מטיל רביזיה?

משה גפני: אני.

משה גפני: לא אושר.

אלכס קושניר: אז אנחנו נצא להפסקה ונצביע על הרביזיה בפתיחת הדיון הבא בשעה שלוש וחצי לפי הלו"ז.

אלכס קושניר: אנחנו מחדשים את הישיבה.

אלכס קושניר: ראשית אנחנו נצביע על הרביזיה.

משה גפני: אני מבקש להסביר את הרביזיה.

אלכס קושניר: אין בעיה, רק תן לי להגיד על מה הרביזיה.

אלכס קושניר: סכום ההשתתפות המיוחד של הממשלה בהוצאות התקצוב של המועצות הדתיות לשנת 2022.

אלכס קושניר: חבר הכנסת גפני, הרביזיה שלך, בבקשה.

משה גפני: אני מבקש, אדוני היושב ראש, להגיד לחברים, מדובר פה על דבר שהוא משולל כל היגיון וחסר כל דעה עניינית במדינה מודרנית.

משה גפני: המציאות היא שההשתתפות של הממשלה בשירותים מוניציפליים שניתנים לחינוך, לרווחה, לתחבורה, לכל השירותים שניתנים, ניתנים 75% על ידי הממשלה ו-25% על ידי הרשות המקומית.

משה גפני: במקרה של המועצות הדתיות יש פה בטבלה שהובאה 75% שהרשות המקומית צריכה לתת ורק 25% הממשלה.

משה גפני: אני הסברתי ואני חוזר ומסביר, החוק הזה של 60-40 נעשה בגלל שהמפד"ל שלטה במועצות הדתיות והיה הסכם בין בורג המנוח לבין מלמד המנוח, בעיה פנימית בתוך המפד"ל, בורג היה שר הפנים אז הוא קיבל 60%, ומלמד, שהיה שר שקיבל בבחירות הפנימיות במפד"ל פחות, קיבל 40%.

משה גפני: זה היה לפני עשרות שנים, זה היה בסיכום שהיה במסעדת, אני לא בטוח אם אוסלו או קסטל, אבל אחת המסעדות שהיו באבן גבירות ושם החליטו על חלוקה טיפשית כזאת שאין לה שום ערך.

משה גפני: ואנחנו נמצאים היום ב-2022 ואפליה שראש רשות שמקבל, שמענו גם שבשנה שעברה רוב הרשויות בכלל לא העבירו את חלקן בשירותי הדת, אני לא מבין איך המשרד לשירותי דת מביא דבר כזה, איך הוא לא מביא את התיקון לחקיקה.

משה גפני: ולכן אני חושב שצריך להצביע נגד זה, אני חושב שזה דבר לא נכון ואסור להעביר את החלוקה הזאת, אלא צריך לתקן את החקיקה שהיא תהיה חקיקה מודרנית ולא אנכרוניסטית כזאת של מה שהיה פעם באחד מבתי הקפה באבן גבירול.

אלכס קושניר: קודם כל אני מאוד שמח שאתה מדבר על מודרנה.

ינון אזולאי: הוא התכוון לחיסון.

משה גפני: אתה יכול להיות שמח, אני מדבר על זה כל הזמן.

משה גפני: הבעיה שאתם שייכים לתקופת החושך של המלחמה ביהדות.

אלכס קושניר: טוב, תודה רבה.

משה גפני: על לא דבר.

אלכס קושניר: מי בעד הרביזיה?

אלכס קושניר: מי נגד הרביזיה?

אלכס קושניר: הרביזיה לא התקבלה.

משה גפני: לא להאמין.

משה גפני: שאנשים יצביעו נגד המודרנה?

משה גפני: לא אושר.